Imtella' Frar 18, 2021 - Aġġornata 18 Ta' Frar, 2021 4:58pm Rapport: Nigel Mifsud Il-Prim Ministru Robert Abela qal li l-pandemija qanqlet bosta bidliet diġitali u ambjentali għas-suċċess futur ta' pajjiżna. Dr Abela rrefera għall-analiżi ekonomika u soċjali li saret mill-Bord Nazzjonali tal-Produttività fil-Kunsill Malti għall-Iżvilupp Ekonomiku u Soċjali, l-MCESD, u qal li t-30 rakkomandazzjoni li saru se jkunu ppreżentati fil-laqgħa li jmiss tal-kabinett. Ir-rapport ta' dan il-Bord isemmi l-ekonomija il-ħadra, ħaddiema mħarrġa u l-investiment diġitali bħala t-tliet pilastri ewlenin li fuqhom għandha tinbena l-ekonomija Maltija wara li tgħaddi il-pandemija. Ir-rapport tal-Bord Nazzjonali tal-Produttività juri li l-impatt tal-Covid mistenni jaffetwa fost oħrajn is-suq tax-xogħol u l-investiment u jistabilixxi 30 rakkomandazzjoni biex l-ekonomija terġa' ssir iktar kompetittiva wara l-isfidi li ġabet magħha l-pandemija. Wieħed mill-awturi tar-rapport, l-ekonomista Ian Cassar, qal li t-tliet pilastri huma l-ekonomija il-ħadra, il-ħaddiema u l-investiment diġitali. "L-impatt li jkun hemm investiment fis-settur diġitali, li l-istituzzjonijiet jipprovdu iktar support lill-sme's, investiment fil-kapital uman, l-edukazzjoni u taħriġ għall-ħaddiema f'setturi varji. Investiment f'setturi varji tal-green deal biex l-ekonomija tikber b'mod sostenibbli." Iċ-Chairman tal-Bord James Pearsall qal li mir-rapport joħroġ ukoll li jeħtieġ tiżdied l-effiċjenza. "L-effiċjenza fl-istituzzjonijiet inġenerali. L-effiċjenza mhux fil-fabbriki biss imma f'postijiet tax-xogħol li qed irendu l-flus lill-pajjiż u li l-persuna umana qed tiġi trattata kif għandha tkun." Il-Prim Ministru Robert Abela qal li il-pandemija waslet għal tibdil kbir, fosthom fl-oqsma diġitali u ambjentali. Dr Abela qal li l-istrateġija għal wara l-pandemija trid tagħti importanza lill-infrastruttura diġitali u t-taħriġ tal-ħaddiema. Il-Prim Ministru semma l-miri ambjentali li qal iridu jintlaħqu sal-2050, u kompla jgħid li trid tinbidel il-mentalità u l-infrastruttura li għandha twassal għal bidla sostenibbli tal-ekonomija. Qal li rridu naħsbu mill-ġdid dwar kif jitħaddmu s-servizzi essenzjali bħall-enerġija, l-ilma, l-immaniġjar tal-iskart u t-trasport. Il-Prim Ministru qal li biex jintlaħaq dan, kulħadd jeħtieġ jagħmel il-parti tiegħu. Dr Abela faħħar ir-rapport li sar mill-bord nazzjonali dwar il-produttività fuq il-kompettività ekonomika ta' Malta matul l-aħħar sentejn, u qal li dan se jkun preżentat fil-laqgħa li jmiss tal-kabinett. Il-Ministru għall-Finanzi Clyde Caruana qal li l-pajjiż m'għandux iħares biss lejn it-tkabbir ekonomiku iżda lejn l-iżvilupp ekonomiku. Qal li minflok niffokaw biss fuq il-konsum, il-pajjiż jeħtieġ jagħmel investiment fir-riżors uman, fit-tagħmir u fl-infrastruttura biex jipproduċi prodotti u servizzi. Il-Ministru fl-Uffiċċju tal-Prim Ministru, Carmelo Abela, semma l-iżvilupp diġitali bħala wieħed mill-għanijiet ewlenin tal-Gvern. Qal iżda li jeħtieġ nitkellmu aktar dwar il-ħarsien tal-ħaddiema u li dan jgħin biex titjieb il-produttività u jkun hemm tkabbir sostenibbli.